Þingræður haldnar á Alþingi Íslendinga

Áður en gengið er til dagskrár þarf að leita afbrigða vegna þess að of skammt er liðið frá 2. umr. um 10. dagskrármálið, Ábyrgðasjóð launa vegna gjaldþrota, 547. mál.

Virðulegur forseti. Ætli hæstv. utanrrh. sé staddur í húsinu? Mætti gera honum viðvart vegna þeirrar umræðu sem ég ætla að hefja hér um þingsköp? Virðulegur forseti. Undanfarna sólarhringa hafa þingflokksformenn rætt saman um það hvernig þinghaldi yrði háttað síðustu daga þingsins. Nú bregður svo við þegar dagskrá er dreift að þar birtist allt í einu kosning aðalmanns í menntamálaráð og verður að segja að það kemur mjög á óvart að það mál skuli birtast hér á síðustu klukkustundum þingsins. Ég held að í því samhengi verði ekki hjá því komist að rifja aðeins upp hvað gerðist í því máli. Ég vil fá að lýsa því hér hvers vegna ég tel það furðu sæta að þetta mál skuli nú komið á dagskrá.

Forseti vill benda hv. þm. á að þetta mál er 9. mál dagskrárinnar og hv. þm. hefði e.t.v. frekar átt að ræða þetta undir þeim dagskrárlið.

Þetta er um þingsköp, virðulegi forseti og dagskrá þessa fundar, ég er hér að ræða dagskrána eins og hún lítur út, ef ég má halda áfram. Mig langar að rifja upp að þegar menntamálaráð var kosið sl. vor myndaðist þar þegar í stað meiri hluti sem fór að vinna gegn gildandi lögum um menntamálaráð og Menningarsjóð. Það leiddi til þess að þar komu upp miklar deilur um framtíð menntamálaráðs sem síðan leiddu það af sér að sitjandi formanni var vikið frá og nýr formaður kosinn í staðinn í kjölfar þess að borin var upp tillaga í menntamálaráði um að bókaútgáfa Menningarsjóðs yrði lögð niður. Samkvæmt grein Sigurðar Líndals í Morgunblaðinu og annarra þeirra sem hafa um þetta mál fjallað var formaður menntamálaráðs að leggja fram ólöglega tillögu. Stjórn menntamálaráðs hefur enga heimild til að leggja bókaútgáfuna niður heldur er það einungis á valdi Alþingis. Fulltrúi Alþfl. í menntamálaráði kaus að koma í veg fyrir að þessi ólögmæta tillaga yrði samþykkt en það þarf ekki að lýsa því fyrir þingheimi hvernig Alþfl. brást við og nú er ljóst að kjósa á nýjan aðalfulltrúa og koma í veg fyrir að sá fulltrúi, sem nú gegnir því starfi, sitji þar áfram. Ég hlýt að spyrja þá sem ætla að standa að þessari kosningu hvort þeir hafi kynnt sér stefnu núv. meiri hluta í menntamálaráði og hvort ekki væri nær að fresta þessari kosningu og fara lýðræðislega og löglega leið og leggja fyrir lagafrv. á Alþingi til að breyta gildandi lögum ef það er vilji meiri hluta Alþingis að breyta þeirri stefnu sem nú hefur verið upp tekin í menntamálaráði og gengur út á að efla bókaútgáfuna í stað þess að leggja hana niður. Við hljótum að spyrja hvað er þarna á ferð. Það er ljóst í mínum huga að verið er að beita bolabrögðum til að hnekkja núverandi meiri hluta. Þessu vil ég mótmæla, virðulegur forseti. Ég dreg ekki í efa að auðvitað hefur Alþfl. rétt til að kjósa fulltrúa en þetta mál er miklu flóknara en svo. Það verður ekki annað skilið en að það eigi að koma aftur til valda formanni sem hefur reynst algerlega óhæfur og leggur fram tillögur sem ganga þvert á gildandi lög. Ég vil leggja til, virðulegur forseti, að þessum kosningum verði frestað.

Hæstv. forseti. Það eru kosningarnar sem hér eru komnar á dagskrá sem ég vil gera að umtalsefni undir liðnum um þingsköp. Nú er það verkefni Alþfl. og innanflokksmál þar að tilnefna fulltrúa í menntamálaráð. Ég viðurkenni það. En þetta mál snertir mjög þann atburð sem átti sér stað í lok síðasta mánaðar þegar þáv. formaður menntamálaráðs ætlaði að leggja niður bókaútgáfu Menningarjóðs fyrir augunum á stjórnarmönnum án þess að hafa til þess nokkrar lagalegar heimildir. Það er úrskurður umboðsmanns Alþingis og lagaprófessors við Háskóla Íslands að þessar heimildir hafi ekki verið til staðar. Ég lít svo á að starfandi stjórnarmaður í menntamálaráði, fulltrúi Alþfl., hafi fyrst og fremst verið að fara að lögum þegar hún vildi ekki taka þátt í þessu verki. Nú er staðan sú að þessi fulltrúi Alþfl., sem kom þarna í veg fyrir lagabrot, nýtur ekki trausts flokksins, eftir því sem þessi dagskrá gefur til kynna, til að sitja þar áfram. Það kom fram hjá hæstv. menntmrh. í tengslum við þennan atburð að hann gerði þá kröfu að Alþfl. skipti um fulltrúa í menntamálaráði. Sennilega er málið þannig vaxið, þegar allt kemur til alls, að Alþfl. er fyrst og fremst að þóknast Sjálfstfl. og að framfylgja kröfum hæstv. menntmrh. þar sem hann mótmælir því að viðkomandi fulltrúi eigi sæti í ráðinu. Það er þá ekki að ástæðulausu að ég spyr hv. formann þingflokks Alþfl. hvort Sjálfstfl. sé virkilega þess virði.

Virðulegi forseti. Erindi mitt í þennan ræðustól nú er að fara fram á það við hæstv. forseta að hún taki út af dagskránni þann dagskrárlið sem lýtur að kosningu nýs manns í menntamálaráð af margvíslegum ástæðum. Í fyrsta lagi þeirri ástæðu að þetta mál hefur aldrei verið kynnt fyrir þinginu. Venjan er sú þegar kosið er í ráð og nefndir að kosningin er sett á dagskrá nokkrum dögum áður en kosningin fer fram. Það hefur ekki gerst í þessu tilviki. Í öðru lagi vegna þess, virðulegi forseti, að á þeim örfáu samráðsfundum sem haldnir hafa verið fyrir lok þingsins með forseta og formönnum þingflokka hefur þetta mál aldrei komið fyrir. Ég tel að vegna fordæmisgildis málsins, upp á störf þingsins í framtíðinni, eigi að taka málið út af dagskrá. En líka af annarri ástæðu og hún er sú, virðulegur forseti, að kosning í stað varamanns með þessum hætti hefur aldrei gerst áður. Kosningin núna er rökstudd með því einu að varamaðurinn hlýðir ekki. Það eru einu rökin. Einu rökin. Alþfl. hefur ekki flutt fram nein efnisleg rök í þessu máli og það er mjög alvarlegur hlutur. Ég vil spyrja hæstv. utanrrh. og formann Alþfl.: Hver eru rökin önnur en þau að varamaðurinn í menntamálaráði hefur ákveðið að hlýða ekki þeirri stefnu ríkisstjórnarinnar sem í raun, eins og hv. þm. Valgerður Sverrisdóttir rakti hér áðan, brýtur í bága við anda gildandi laga? Ég skora því á hæstv. forseta að taka málið út af dagskránni. Ef ákveðið verður að kjósa með þessum hætti er verið að fara út á mjög hættulega braut, braut sem minnir auðvitað mest á viðreisnarárin þegar skoðanafrelsi var bannað í opinberum nefndum og ráðum. Alþfl. er að ganga inn á þá braut og í raun og veru að brjóta gegn hefð og venjum sem gott samkomulag hefur náðst um á Íslandi sl. 20 ár. Þessi niðurstaða er að sjálfsögðu í samræmi við þá flokkseinokun, sem stjórnarflokkarnir hafa tamið sér, við kosningu í ráð og nefndir á undanförnum mánuðum. Það ber að gagnrýna þessi ólýðræðislegu vinnubrögð þar sem bersýnilegt er, ef þetta gengur fram, að Alþfl. telur að fólk sem er fulltrúar Alþfl. í ráðum og nefndum megi ekki hafa sjálfstæðar skoðanir. Það eru skilaboð sem fulltrúar Alþfl. í ráðum og nefndum hljóta að íhuga í framtíðinni.

Frú forseti. Ég get ekki sagt að mér hafi komið á óvart þegar ég sá það tilkynnt á dagskránni að hér ætti að fara fram kosning þessara fulltrúa. Ég veit ekki betur en það séu a.m.k. tvær til þrjár vikur síðan hæstv. menntmrh., sjálfstæðismaðurinn Ólafur G. Einarsson, tilkynnti í fjölmiðlum að það yrði skipt um fulltrúa Alþfl. í menntamálaráði. Að sjálfsögðu ræður Sjálfstfl. hvaða fulltrúar Alþfl. sitja í menntamálaráði og væntanlega öðrum nefndum. Fyrrv. formaður menntamálaráðs fór ekki að lögum. Sjálfsagt hefur hún gert það í samráði við hæstv. menntmrh. Þau hengdu sig í ákvæði í heimildargrein fjárlaga sem að sjálfsögðu tekur ekki af lög. En varamaður Alþfl., sem tók sæti í ráðinu, áttaði sig á þessu og vildi ekki taka þátt í að sniðganga lögin með þeim hætti sem fyrrv. formaður gerði og efldi annan fulltrúa til formennsku í ráðinu. Fyrir það er nú verið að refsa henni og Alþfl. lætur Sjálfstfl. skipa sér að gera það og kjósa nýjan aðalfulltrúa. Það er að sjálfsögðu formlega séð á valdi Alþfl. að biðja um kosningu og velja annan fulltrúa. En þetta ber ekki að með þeim hætti að það hafi verið af sjálfsdáðum sem Alþfl. gerir það heldur vegna þess að Sjálfstfl. fyrirskipar honum að gera það og Alþfl. hlýðir. Það eru afar skýr skilaboð til þessa liðs frá Birtingu sem hefur þyrpst í Alþfl. hvernig það eigi að sitja og standa svo Sjálfstfl. þóknist því annars verði því refsað. Mér kemur ekki á óvart að þessi kosning skuli fara hér fram.

Hæstv. forseti. Ef það mætti eitthvað hjálpa hinu háa Alþingi þá þykir mér rétt undir þessari þingskapaumræðu að vitna í grein í Morgunblaðinu frá 16. maí sl. sem ber yfirskriftina Moldviðri um Menningarsjóð og er eftir Sigurð Líndal prófessor í lögum við Háskóla Íslands. Ég tel að sú grein geti hjálpað þingheimi að hugsa sinn gang. Hér er örstuttur kafli, sem ég ætla að lesa, með leyfi forseta. Hann heitir: Getur Alþingi kosið nýjan aðalmann í stjórn eða ráð þegar sá sem fyrir er fellur frá eða biðst lausnar eða tekur varamaður sæti hans? Prófessorinn segir: ,,Um þetta eru ekki neinar afdráttarlausar almennar reglur. Næst liggur að líta til þeirra reglna sem gilda um alþingismenn sjálfa. Í 130. gr. laga nr. 80/1987, um kosningar til Alþingis, er svo mælt að varamaður taki sæti þingmanns sem deyr eða segir af sér þingmennsku. Eðlilegt er að líta á þetta sem aðalreglu og taki hún einnig til þeirra sem Alþingi kýs listakosningu til trúnaðarstarfa í ráð og nefndir, enda séu varamenn kosnir. Frá þessari aðalreglu má svo gera ráð fyrir tveim undantekningum: að lög mæli á annan veg eða föst venja sé fyrir öðru. Dæmi eru um sérstök lagafyrirmæli en ekki er ástæða til að fjölyrða um þau enda ekkert slíkt ákvæði í lögum um menntamálaráð. Venja er vandmeðfarnari en sett lög þar sem oft er örðugt að slá föstu hver hún er . . . Með nokkurri eftirgrennslan hef ég fundið mörg dæmi um að Alþingi hefur fyllt skörð í nefndir og ráð við afsögn eða fráfall með því að kjósa nýja aðalmenn þótt varamaður væri tiltækur, en einnig eru dæmi um að varamaður hafi tekið sæti aðalmanns. Því verður ekkert fullyrt um fasta venju. Þessi niðurstaða styrkist þegar haft er í huga að ekki verður annað séð en ætlunin hafi verið að Ragnheiður Davíðsdóttir tæki sæti án kosningar sem aðalmaður í menntamálaráði við fráfall Helgu Kristínar Möller.`` Síðan segir prófessorinn og mætti það kannski vera íhugunarefni og lík ég þá tilvitnun minni. ,,Á kosningu aðalmanns var fyrst minnst þegar Ragnheiður hafnaði því að styðja ólöglegar aðgerðir.`` Frú forseti, þetta er þungur áfellisdómur eins virtasta prófessors í lögum við Háskóla Íslands ef hann ber það á Alþingi Íslendinga að hér standi til að fara að kjósa aðalmann þó að sitjandi varamaður sé tilbúinn til að taka starfann að sér en henni sé hafnað vegna þess að hún styður ekki ólöglegar aðgerðir.

Virðulegur forseti. Þó það hafi ekki komið 1. þm. Norðurl. v. á óvart að hér skyldi eiga að fara fram kosning í menntamálaráð þá verð ég að vera á annarri skoðun en hann því það kom mér verulega á óvart að þessi kosning skyldi vera hér á dagskrá í nótt. Í fyrsta lagi kom það mér á óvart vegna þess að það er varamaður inni í menntamálaráði sem er tilbúinn að sinna þeim störum sem þar þarf að sinna lögum samkvæmt, hin ágætasta manneskja eins og komið hefur á daginn. Í öðru lagi kom það mér á óvart að Alþfl. skyldi ætla að leggja út í þá ófæru að skipta út þessari manneskju. Þetta finnst mér vera pólitísk fífldirfska hjá Alþfl. En það er skammt stórra högga á milli eða á maður kannski að segja bita hér á Alþingi því að fyrst gleypir Alþfl. lánasjóðinn og síðan menntamálaráð eða svo sýnist mér sem ætlunin sé að gera. Ég held ég verði að segja það að ég skil satt að segja ekki af hverju er verið að halda uppi sjálfstæðu flokksstarfi í Alþfl., af hverju hann sækir bara ekki um aðild að Sjálfstfl. sem deild nema það væri þá skipulag Sjálfstfl. sem kæmi í veg fyrir það.

Virðulegi forseti. Það er tilefni til þess að minna hv. þm. á það að ástæða þess að Alþfl. hefur óskað eftir því að kosning aðalmanns í menntamálaráð komi á dagskrá er sviplegt fráfall aðalfulltrúa okkar, Helgu Möller kennara. Um setu í stjórnum, nefndum og ráðum, sem kosin eru af Alþingi, gildir síðan sú regla að falli aðalmaður frá eða segi af sér er kosinn nýr aðalmaður í hans stað. Þessi regla hefur gilt um áratugi um kosningu manna á Alþingi í stjórnir, nefndir og ráð. Reglunni hefur verið beitt mjög markvisst sl. áratug. Alþingi kýs í um 40 stjórnir, nefndir og ráð á hverju kjörtímabili. Á kjörtímabilinu 1987--1991 var a.m.k. fimm sinnum kosin nýr aðalmaður þótt varamenn hefðu áður verið kosnir. Á þinginu 1986--1987 voru kosnir samkvæmt þessari reglu aðalmenn í flestar yfirkjörstjórnir. Á yfirstandandi þingi má minna á að reglunni var beitt við kosningu í útvarpsráð við afsögn Ingu Jónu Þórðardóttur og Magnúsar Erlendssonar og í bankaráð Landsbankans við andlát Kristins Finnbogasonar. Það hefur yfirleitt verið í höndum viðkomandi þingflokks að eiga frumkvæði að því við forseta Alþingis að kjörnir væru nýir aðalmenn. Aðrir þingflokkar en sá sem stóðu að kjöri þess sem fallinn er frá eða hefur sagt af sér hafa undir engum kringumstæðum haft nein afskipti af kjöri nýs aðalmanns eða varamanns. Ég held að það færi best á því að menn virtu þessar reglur.

Virðulegi forseti. Það liggur fyrir að varamaðurinn er tilbúinn til að gegna störfum þarna áfram. Það liggur fyrir að varamaðurinn hefur skoðanir sem eru ekki forustu Alþfl. þóknanlegar. Með öðrum orðum á að banna varamanninum að vera þarna af skoðanaástæðum. Það er verið að banna skoðanafrelsi í Alþfl. hjá þeim sem eru á vegum hans í ráðum og nefndum. Það er aðalatriðið. Og það er óvenjulegt að aðalmaður hafi verið kosinn í stað varamanns af því að varamaðurinn hafði vitlausar skoðanir að mati flokksforustunnar. Ég fullyrði að rökin á bak við þetta mál eru einsdæmi við kosningu á manni í trúnaðarstöðu á hv. Alþingi.

Virðulegi forseti. Það getur engum blandast hugur um það hvað hér er á ferðinni. Alþingi kýs menntamálaráð og þeir fulltrúar voru kjörnir sl. vor. Í menntamálaráði hafa verið að gerast atburðir sem menn draga í efa að standist lög. Þeir fulltrúar stjórnarandstöðunnar, sem þar sitja, leituðu til umboðsmanns Alþingis og hann komst að þeirri niðurstöðu að a.m.k. í einu atriði hefðu verið brotin lög í starfi menntamálaráðs og formaður þess farið langt út fyrir sitt verksvið. Það kom fram í ummælum hæstv. menntmrh. í útvarpinu þegar formannsskiptin áttu sér stað að skilningur hans á lögum um menntamálaráð og fjárlögum var harla skrítinn og segir Sigurður Líndal lagaprófessor í þeirri grein, sem áður hefur verið vitnað til, að hann sé varla enn þá búinn að jafna sig eftir þau ummæli sem hæstv. menntmrh. lét út úr sér, löglærður maðurinn. Og það er alveg ljóst að Alþingi ber ábyrgð á menntamálaráði. Það kýs menntamálaráð og þess vegna er full ástæða til að kanna hvað þar er að gerast. Það er alveg greinilegt að það á að hnekkja hinum nýja meiri hluta. Ég veit ekki hver það er sem ætlar að taka að sér það verk að gerast þarna aðalfulltrúi. Mér finnst það ekki sérlega hrósvert að taka við því. Mér finnst það vera hlutverk Alþingis að skoða hvað er að gerast þarna. Hvað er verið að gera í þessu ráði gegn gildandi lögum? Fjárlög eru ekki æðri öðrum lögum. 6. gr. og heimildin sem þar er er ekki æðri öðrum lögum sem gilda í landinu og þeim lögum sem gilda um menntamálaráð. Þess vegna held ég, hæstv. forseti, að það sé verkefni hæstv. menntmn. að taka þetta mál til athugunar og það beri að fresta þessum kosningum. Það er öllum til góðs að þeim verði frestað til hausts og að hæstv. ríkisstjórn kynni sér í fyrsta lagi hvað hefur verið að gerast í menntamálaráði og hvað hinn nýi meiri hluti vill gera því það veitir ekkert af bókaútgáfu sem stendur fyrir útgáfu merkra bóka í samvinnu við háskólastofnanir en því samstarfi hefur nú verið rift.

Virðulegi forseti. Fyrir nokkrum dögum síðan gekk Alþfl. þá götu að taka jafnaðarhugsjónina burtu úr lögunum um Lánasjóð ísl. námsmanna. Og nú er Alþfl. að leggja upp í þá göngu að taka lýðræðishugsjónina burtu úr því fulltrúakerfi sem flokkurinn hefur valið sér. Það var hópur manna fyrir nokkrum árum, hv. þm. Össur Skarphéðinsson, sem gaf sjálfum sér heitið lýðræðiskynslóðin.

Það varst þú sem gafst hana.

Hv. þm. segir að ég eigi þá nafngift og ég skal alveg kannast við það ef þingmaðurinn vill halda því fram. Það er heiður að eiga þá nafngift vegna þess að sá hópur manna ætlaði sér ákveðna hluti í íslenskum stjórnmálum, hann ætlaði sér endurnýjun, hann ætlaði sér breytingar, hann ætlaði sér nýja tegund af flokksstarfi og umgengnisháttum á þjóðmálavettvangi. Þessi hópur, sem ætíð og oft notaði heitið lýðræðiskynslóðin um sjálfan sig, trúði því að innan Alþfl. væri að finna vinnubrögð og starfshætti  Ég var, það er rétt, með hæstv. utanrrh. á fundum sem báru þessa nafngift, þar sem við fluttum þessu unga fólki hugsjónirnar um lýðræði og um jafnaðarstefnuna, um nýja starfshætti í íslenskum stjórnmálum, um kerfi þar sem fólk fengi að vera sjálfstætt og óháð flokkslegu valdi.

Við fórum yfir á grænu ljósi.

Og ég trúi því ekki fyrr en ég sé það gerast hér í þingsalnum að hv. þm. Össur Skarphéðinsson ætli virkilega, án mótmæla, að láta það gerast hér í nótt að einum úr þessari sveit lýðræðiskynslóðarinnar, sem trúði því að innan Alþfl. væri að finna ný vinnubrögð, verði með þeim flokkslega hroka, sem hæstv. utanrrh. sýndi áðan, hent út úr menntamálaráði fyrir það eitt að hlýðnast ekki skipunum flokksforustu Sjálfstfl. Ég trúi því ekki fyrr en ég sé það gerast hér í þingsalnum að þingmaðurinn ætli að sitja þegjandi og láta það gerast.

Virðulegi forseti. Hér er gerð tilraun til að fá Alþingi Íslendinga til að lýsa yfir stuðningi við sjálfstæðisbaráttu Kúrda, til þess að fordæma ofsóknir stjórnvalda í Tyrklandi gagnvart Kúrdum, til þess að Alþingi árétti þá stefnu sína að smáríki og þjóðarbrot eigi að njóta sjálfsákvörðunarréttar, til þess að lýsa þeirri skoðun að áður en samningur um fríverslun verður staðfestur þá sendi íslensk stjórnvöld sérstakan fulltrúa til að flytja Kúrdum og tyrkneskum stjónvöldum þennan boðskap. Það er leitt ef það er virkilega þannig að ríkisstjórnarmeirihlutinn á Alþingi ætlar að beita sér gegn slíku. Það kemur þá í ljós í þessari atkvæðagreiðslu. Við höfum lýst vilja okkar til þess að ná samkomulagi um það hér á Alþingi. Ef það tekst ekki þá er því miður rofinn í fyrsta sinn sá eindregni einhugur sem skapaðist fyrir tveimur eða þremur árum þegar Alþingi fyrst lýsti yfir stuðningi við sjálfstæðisbaráttu Eystrasaltsríkjanna og síðan við sjálfstæðisbaráttu þeirra sem áður byggðu ríkið Júgóslavíu.

Virðulegur forseti. Það hafa verið notaðar ákveðnar reglur við skiptingu vegafjár í gegnum tíðina. Þessar reglur hafa fyrst og fremst byggst á því að það hefur verið miðað við ástand vega, arðsemi vega og kostnað við byggingu þeirra. Það kemur oft fyrir að einstök umdæmi safni skuldum og þá hafa viðkomandi umdæmi endurgreitt þær skuldir af sínum fjárveitingum. Nú hefur verið brugðist svo við að hin ýmsu kjördæmi landsins eru látin greiða vegna skulda höfuðborgarsvæðisins. Ég vil mótmæla þessum vinnubrögðum. Ég vil jafnframt mótmæla því að þegar fé kemur síðan til úthlutunar til viðbótar, þá eru skiptireglurnar ekki notaðar heldur skipt jafnt án tillits til skiptireglnanna. Ef halda á áfram að beita slíkum vinnubrögðum þá verður ekki lengur samstaða um vegáætlun hér á Alþingi. Mér er skapi næst að greiða atkvæði gegn þessari vegáætlun vegna þessa. Ég skora á hæstv. ríkisstjórn og hæstv. samgrh. að endurskoða þessi vinnubrögð. En þrátt fyrir þetta mun ég sitja hjá að þessu sinni í von um að hér verði bætt um og reynt að koma í veg fyrir slíkt, að það verði reynt að vinna að því að skapa betri samstöðu um þessi mál, en það hefur verið hægt í gegnum tíðina að vinna að þessum málum í góðri samstöðu á Alþingi því að auðvitað hafa einstök kjördæmi þurft að sætta sig við það að stundum hefur verið minna fé en þá verður að skipta því í samræmi við þær vinnureglur sem menn hafa komið sér saman um.

Virðulegur forseti. Við í minni hluta samgn. höfum í allan vetur reynt að fá meiri hlutann til þess að standa að tillögum um aukið fé til vegaframkvæmda. Við teljum að við þær aðstæður sem nú eru í atvinnulífinu hefði það verið bestu kosturinn til þess að auka atvinnu og skapa möguleika fyrir nýbreytni í atvinnulífi á landsbyggðinni. Það hefur ekki verið komið til móts við okkur með neinum hætti í þessari vegáætlun. Þess vegna sit ég hjá við afgreiðslu hennar.

Hæstv. forseti. Þó ég sé ekki fyllilega sátt við þá niðurstöðu sem varð í hv. menntmn. um afgreiðslu þessa máls, sérstaklega hvernig fullorðinsfræðsluráðið er skipað, þá tel ég það svo mikils virði að þetta mál nái fram að ganga að ég mun greiða því atkvæði.

Virðulegi forseti. Ég tel að það sé mjög ánægjulegt að hv. Alþingi afgreiði þetta frv. um fullorðinsfræðslu og það verði að lögum. Ástæðan er ekki síst sú að þingið hefur áður afgreitt frv. til laga um starfsmenntun í atvinnulífinu og ég tel að það sé mikilvægt til að tryggja jafnvægi í þessum málum að því er varðar fullorðinsfræðslu, hvort sem það er utan eða innan skóla, að bæði þessi frv. verði að lögum á þessu þingi. Ég tel ástæðu til þess að fagna því að meiri hlutinn féllst á það að lokum að þetta mál verður afgreitt væntanlega á þessu þingi.